ডি কককে অভিনন্দন জানাতে ক্রাচে ভর দিয়ে এলেন দ্রাবিড়

ওয়েব ডেস্ক: বুধবার আইপিএল ২০২৫-এর (IPL 2025) প্রথম জয় পেয়েছে কলকাতা নাইট রাইডার্স (KKR)।  প্রথমে বোলারদের দাপটে রাজস্থান রয়্যালসকে (RR) ১৫১ রানে বেঁধে ফেলেন অজিঙ্ক্য রাহানেরা। তারপর কুইন্টন ডি ককের (Quinton de Kock) ব্যাটে ভর করে আট উইকেটে জয় আসে। প্রথম ম্যাচে রান করতে না পারায় ডি কককে নিয়ে প্রশ্ন উঠছিল। ব্যাটিং সহজ নয় এমন উইকেটে ৬১ বলে অপরাজিত ৯৭ রানের ইনিংস খেললেন প্রোটিয়া ওপেনার।

ক্লাস ব্যাটারের মতোই গতকাল ইনিংস গড়েছেন ডি কক। প্রথমে দেখেশুনে খেলেছেন, তারপর যত সময় এগিয়েছে, বিধ্বংসী হয়ে উঠেছেন। ওই অনবদ্য ইনিংসের পর প্রতিপক্ষের খেলোয়াড়রাও উচ্ছ্বসিত হয়ে সাধুবাদ জানিয়েছেন। এমনকী কিংবদন্তি ভারতীয় ব্যাটার রাহুল দ্রাবিড় (Rahul De) ক্রাচে ভর দিয়ে এসে ডি কককে অভিনন্দন জানান।

আরও পড়ুন: আইপিএল ব্যাটারদের জন্য একপেশে! অসন্তোষ রাবাডার

আন্তর্জাতিক ক্রিকেট থেকে সরে দাঁড়িয়েছেন অনেকদিন হল। গত বছর লখনউ সুপার জায়ান্টসের হয়ে ভালো যায়নি। ১১টি ইনিংসে করেছিলেন ২৫০ রান (গড় ২২.৭২ এবং স্ট্রাইক রেট ১৩৪.৪০)। এ বছর নাইট শিবিরে যোগ দিয়ে ডি কক প্রমাণ করতে চান, এখনও ব্যাট হাতে অনেক কিছু দেওয়ার আছে তাঁর।

সুনীল নারিন তাঁর স্বভাবসিদ্ধ ঢঙে খেলবেন, কোনও দিন বিধ্বংসী ব্যাট করবেন, কোনওদিন তাড়াতাড়ি আউট হয়ে যাবেন। কিন্তু ডি কক যেমন আক্রমণ করতে পারেন তেমন তাঁর ডিফেন্সিভ টেকনিকও ভালো। কাজেই নাইট শিবিরের সম্পদ হয়ে উঠতে পারেন তিনি, যেমনটা গত মরসুমে ফিল সল্ট হয়ে (Phil Salt) উঠেছিলেন। তাছাড়া দেশের জার্সিতে অবসর নেওয়ায় ডি কককে গোটা টুর্নামেন্টে পাওয়া যাবে।

দেখুন অন্য খবর: